《陪洪景卢左司马德骏薛季益冯圆中三郎中汪中嘉总干游蒋山以三十六陂春水分韵得三字》
宋代·史浩

大江汹澎湃，风静星斗涵。截然当地险，界限天东南。

金陵帝王都，窟宅何耽耽。龙虎争负恃，盘踞昔所谈。

我适访陈迹，策马冲烟岚。蒋山上叠翠，秦淮俯拖蓝。

宝公道场主，貌像坚瞿昙。千年窣堵波，倒影落寒潭。

共知胜绝处，即是弥勒龛。舂春足佳致，慨想聊停骖。

六朝互兴废，较德同朝三。中原文武境，久困兵贪婪。

曾无混一志，溥施鸿恩覃。区区守霸图，局束令人惭。

岂若吾主圣，坐遣凶渠戡。长驱翔灞上，垂拱受朝参。

回观兹奥区，脱去如遗簪。小臣执羁靮，喜释心如惔。

再拜觞万寿，恺乐将屡酣。却来寻故栖，了此七不堪。

作者简介：史浩（1106年—1194年），字直翁，号真隐。明州鄞县人，南宋政治家、词人。高宗绍兴十五年（1144年）进士，由温州教授除太学正，升为国子博士。他向宋高宗建议立太子，以此受知于朝廷，绍兴三十二年，宋孝宗即位，授参知政事。隆兴元年，拜尚书右仆射。淳熙十年，除太保致仕，封魏国公。宋光宗御极，进太师。绍熙五年，薨，年八十九，封会稽郡王。宋宁宗登基，赐谥文惠。嘉定十四年，以子史弥远贵，追封越王，改谥忠定，配享孝宗庙庭。为昭勋阁二十四功臣之一。